የኮሮና ቫይረስ የተገኘባቸው ሰዎች 108 ደረሱ
አዲስ አበባ፦ ባለፉት 24 ሰዓታት የላቦራቶሪ ምርመራ ከተደረገላቸው 667 ሰዎች መካከል ሦስት ሰዎች የኮሮና ቫይረስ እንደተገኘባቸው የጤና ሚኒስቴር ገለፀ። በበሽታው የተያዙ ሰዎች አጠቃላይ ቁጥር 108 ደርሷል። 
የጤና ሚኒስትር ዶክተር ሊያ ታደሰ ትናንት እንዳስታወቁት፣ የኮሮና ቫይረስ የተገኘባቸው ሦስቱም ኢትዮጵያውያን ናቸው።
በጠቅላላው ኢትዮጵያ ውስጥ በኮሮና ቫይረስ የተያዙ ሰዎች ቁጥርም 108 መድረሱን ገልፀዋል። 
ቫይረሱ ከተገኘባቸው ውስጥ ሁለቱ የጉዞ ታሪክ ያላቸው ሲሆኑ፣ የአንዷዋ እየተጣራ ነው ብለዋል።
ቫይረሱ ከተገኘባቸው ውስጥ ከአሜሪካ የመጡና በለይቶ ማቆያ ውስጥ የነበሩ የ62 ዓመት እናት አንደኛዋ ሲሆኑ ሌላኛው ከሳውድ ዓረቢያ የመጣ የ19 ዓመት ወጣት ነው። ሦስተኛዋ የ52 ዓመት እናት ሲሆኑ የአዲስ አበባ ነዋሪ መሆናቸውን አስታውቀዋል። በቫይረሱ የተያዙበት አግባብም እየተጣራ መሆኑን ጠቁመዋል። 
አንድ ታካሚ በጽኑ ህሙማን ክፍል ውስጥ እንደሚገኝ አመልክተው፣ ከበሽታው ያገገሙ ሰዎች ቁጥርም 16 መድረሱን አስታውቀዋል።
በአጠቃላይ በኮሮና ቫይረስ የተያዙ 84 ግለሰቦች የህክምና ክትትል እየተደረገላቸው እንደሆነም ዶክተር ሊያ ገልፀዋል።አዲስ ዘመን ሚያዝያ 12 /2012 በጋዜጣው ሪፖርተር